
preşedinte 
  
CU STIMĂ, 
DOMNULE DIRECTOR, DOMNULE REDACTOR-SEF, DRAGI CONFRATI, 
  
            Fac apel la Domniile Voastre  să publicaŃi articolul de mai jos, în întâmpinarea 
împlinirii la 1 martie a 63 de ani de la uciderea păgână a Episcopului martir Grigorie Leu ce 
a închis ochii în scaunul său de la Huşi, după ce a păstorit la Ismail, la Iaşi şi la Curtea de 
Argeş. Între timp va voi trimite şi întreaga carte din care fac parte documentele ataşate. 
  
SPRE A ÎNDEPĂRTA O NEDREPTATE 
CARE PERSISTĂ 
  
  
  
Că, în anul de blestem bolșevic 1949, Episcopul Grigorie Leu a fost ucis de guvernarea 
comunistă devenind martir al Ortodoxiei, este un fapt explicabil: Prin actele sale de 
dreaptă credință și de apărare a ei, ajunsese a fi nu numai incomod regimului 
dictatorial, ci chiar periculos înaintării acestuia, contrazicându-l prin adevărurile ce îi 
erau înțelese și crezute de populație. Trebuia înlăturat; iar, fiindcă personalitatea lui era 
în atenție publică atrăgând și coagulând rezistența din Biserică, această înlăturare s-a 
făcut rapid, prin crimă păgână. 
  
Dar faptul că, iată, la aproape trei sferturi de veac de la martiriul său, după atâtea 
documente scoase la iveală care dovedesc rezistența sa în fața antihristului, după un 
alt martiriu, al fiului său condamnat la moarte de aceiași guvernanți, după cărți întregi 
care-i înfățișează patriotismul și drepta mărturisire, încă nu se ridică lespedea de tăcere 
și de ignorare a muceniciei sale, acesta este un lucru cu totul inexplicabil într-o lume 
liberă și transparentă mai ales întru Credința pe care el a slujit-o! Este o nedreptate 
care persistă, îndepărtarea ei apăsând în  primul rând asupra umerilor mei bătrâni.  
  
O spun eu, cel care am constatat în trecutul nu prea îndepărtat că această tendință de 
minimalizare a rezistenței noastre prin Biserică se răsfrângea nu numai asupra 
memoriei unchiului meu, ci chiar asupra faptului că, în anii de instaurare a 
comunismului a existat un întreg Grup Sinodal de Rezistență împotriva aservirii Bisericii 
la interesle guvernării atee și ale Moscovei care încerca să pună Ortodoxia în slujba lui 
Stalin. Și nu era doar o tendință oarecare de nesocotire, ci una cu totul adversă, mânată 
de interesul necinstit de a pune meritele „salvării Bisericii” pe seama altora: A celor care 
pactizaseră cu dușmanul și nu făceau decât să o administreze convenabil pentru 
regimul comunist, adică formal-instituțional; doar pentru orbirea populației și relații 
protocolare în străinătate; dar nu să o păstorească întru misiunea ei divină venită prin 
Duh Sfânt!  
  
Existența Grupului Sinodal de Rezistență, care a fost înfrânt târziu de acel 
colaboraționist cunoscut drept „Patriarhul roșu”, abia după ce a reuși să înlăture din 
Sinod doisprezece vlădici de dreaptă credință, arată ruptura care s-a creat în anii de 
după război între apărătorii Bisericii Naționale și clericii colaboraționiști care, punând 
mâna pe ierarhie la fel cum comuniștii au pus mâna pe țară, adică sub amenințarea 
tancurilor sovietice, au vândut-o antihristului. Or, acum când este evident faptul că 
această vânzare de rușine și păcat s-a încercat să fie interpretată drept salvare a 
lăcașurilor de cult - ceea ce este o minciună, pentru că la acea oră Stalin reintrodusese 
Ortodoxia Moscovită în viața publică a republicilor sovietice și a țărilor satelite – ticăloșii 
năimiți, împăunându-se cu merite în fața enoriașilor, au vrut să facă necunoscută 
ruptura dintre ei și Grupul de Rezistență care a luptat pentru dreapta credință ce, până 
la urmă, s-a păstrat în sufletele credincioșilor și nu în slujirea coruptă a unor teologi 
vânduți. 
  
Se pune, deci problema: E vorba de nepăsare, sau de ne-recunoaștere a unor 
adevăruri? E vorba doar de o ușor condamnabilă ne-recunoștință față de cei care au 
vrut să păstreze neîntinate valorile Ortodoxiei, sau de ne-recunoașterea deliberată a 
faptei martirice a acestora, pentru a lăsa impresia că meritele le au exact cei care au 
trădat, argumentându-se fals că fără trădarea lor nu s-ar fi păstrat deloc Biserica?!... O 
asemenea afirmație este demagogie ordinară, nedemnă de sutana slujirii Dumnezeului 
nostru; dar iată că ea ajunge să umbrească Adevărul. Adevărul despre rezistența 
Bisericii Ortodoxe Române prin cei mai demni slujitori ai ei, care nu s-au plecat în fața 
conducerii comuniste și a amenințărilor aparatului  de represiune! 
  
Când l-am întrebat pe îndreptățitul de prea fericită pomenire Patriarh Teoctist care este 
situația demersurilor de canonizare a Episcopului Grigorie Leu, pentru dosarul căreia 
depusesem documente la Secretariatul Sfântului Sinod, vrednicul patriarh mi-a răspuns: 
„Ehe, e cale lungă; căile ierarhiei cereşti sunt mai complicate!”... Erau complicate 
deoarece, atunci, în anii instaurării comunismului, ei fuseseră în tabere diferite, iar Prea 
Fericirea Sa, ca supraviețuitor, avea obligația sa-i laude pe cei din tabăra sa, cei care 
cochetau sau colaborau cu antihristul și până la urmă au decăzut în slujba aceluia. Nu-l 
interesa că în acei ani existase în Biserica noastră un Grup de Rezistență, ci își făcea 
misiunea partizană de a exagera rolul Patriarhului Roșu în „salvarea” lăcașurilor de cult. 
Pentru că, prin asta, și „meritele”sale, care îi fusese colaborator, erau puse în evidență, 
în loc de a fi istoricește negate și condamnate. Relatez în paginile următoare și 
înțelesurile drepte care m-au apropiat de Patriarhul Teoctist; dar nu pot omite faptul că, 
de abia după trecerea lui la Domnul, a început a circula acel document citat din oficiosul 
Patriarhiei despre care vorbim mai încolo, prin care  Sinodul din care făcea parte și 
Episcopul Grigorie, alături de ceilalți sinodali rezistenți, îi retrăgea Arhimandritului 
Teoctist rangul obținut prin ploconirea la guvernanți; ploconire pe care, se menționa, o 
făceau el și Justinian Marina sfidând clerul și pe ceilalți chiriarhi... 
  
Dar, pentru a reajunge la întrebările ce-mi impun această explicație privind nevoia de a 
depăși la timpul nostru prezent nedreptățile trecutului, vin din nou și afirm: Că în anii 
1948 – 1954, câtă vreme a străduit pentru întărirea unei cinstite și independente 
Arhiepiscopii Ortodoxe a Românilor din Occident, fiul Episcopului Grigorie, vărul meu,  
Arhiepiscopul Vasile-Victor Leu a fost supus unui bombardament cu calomnii produse 
de Securitate, de KGB și de „Sovrompatriarhia” de la București pe care el o numea 
astfel la posturile de radio libere unde inființase emisiuni religioase pentru români, 
construind acea BISERICĂ DIN ETER care trecea peste zidul Berlinului unindu-ne ca 
frați, este un fapt explicabil: Prin misiunea sa primită de la Grupul Sinodal de Rezistență 
de a înființa acea Arhiepiscopie independentă și a feri diaspora românească de 
infiltrarea cu agenți KGB, cum trimiteau sovieticii „preoții”lor, el devenise nu numai 
periculos pentru interesele Moscovei și guvernelor satelite, ci căpăta tot mai mult 
prestigiu în emigrația română care se putea mișca liber și respingea comunismul pe 
față. Pentru a fi anihilat trebuia compromis, fapt pentru care s-au vărsat tone de lături 
asupra lui tocmai pentru că,  altfel, nu-i puteau fi îndepărtați credincioșii. Ca și tatăl său 
în țară, el se dovedea un factor coagulant de rezistență românească, devenind chiar 
mai eficace decât guvernele din exil, salvând de infiltrare parohiile existente și înființând 
altele, dar și refăcând, prin calea Bisericii, legături între diferite grupări de români 
fărâmițați pe care, prin slujbe, predici și lucrare misionară îi aducea la sentimente 
frățești. Era atât de periculos pentru comunismul internațional încât, atunci când n-au 
mai reușit cu calomniile, l-au răpit și l-au dus la Moscova, acesta fiind unicul gest de o 
asemenea gravitate făcut direct de KGB,  fără acoperire, față de o personalitate 
românească din emigrația care încerca să ajute rezistența din țară.  
  
Dar faptul că, iată, tot cam la trei sferturi de veac de atunci, într-o țară liberă care știe ce 
a însemnat provocarea bolșevică, calomniile acelea încă se mai folosesc continuând 
nedreptatea față de memoria unui patriot naționalist, este iarăși un fapt inexplicabil! 
  
Și este cu atât mai inexplicabil, cu cât este vorba de un slujitor important al Bisericii care 
crede nețărmurit în convertirea păcătosului și în șansele egale pe care le are acesta 
întru dreapta credință în fața Dumnezeului nostru!... Chiar dacă unele păcate ale 
tinereților lui ar avea un sâmbure de adevăr, conducând apoi la exagerările 
monstruoase produse de contrapropaganda securisto-kagebistă, faptul că din clipa în 
care a primit misiunea sfântă de a apăra Biserica exilului întărind prin ea întreaga 
rezistență românească s-a comportat exemplar și rodnic pentru Creștinătate, nu 
contează?!... Faptul că a fost răpit de antihrist și vreme de ani de zile torturat în închisori 
sovietice și din țară fără să trădeze pe nimeni, nu contează?!... Faptul că a refuzat orice 
compromis cu anchetatorii și și-a cerut el singur condamnarea la moarte, nu 
contează?!... Faptul că slugile Moscovei voiau să facă din procesul lui un proces al 
întregii rezistențe religioase, cu multe condamnări care să sperie, iar el a luat totul 
asupra sa ne divulgând  nici un alt nume și obligând instanța să se limiteze la ucidere 
lui, ca martir care preia totul, nu spune nimic? Faptul că, după ce i s-a pronunțat 
pedeapsa capitală a refuzat să facă cerere de grațiere, chiar nu contează?!... Atunci, ce 
mai contează, Dumnezeule Mare?!... Cine altcineva în afară de antihristul ar vrea să 
păstreze anatema asupra unui suflet trecut printr-o asemenea purificare?!... 
  
Față de toate acestea, într-o asemenea explicație, îmi permit să-mi asum totul și să 
afirm că: Datoria fiecăruia dintre noi față de familia din care facem parte, e o datorie 
sfântă. Iar când se întâmplă să ai în această familie oameni sfințiți prin fapta lor, atunci 
datoria ta de a te apropia lor și de a mărturisi dreapta lor credință, continuând-o cât te 
ajută propria ta nevolnicie, e și mai mare!... Pentru că de la familie ajungi la neam, iar 
de la neam ajungi la adevărurile țării tale. Adevăruri pe care nu-ți poți permite să le lași 
mistificate, chiar dacă au fost făcute de un muritor pentru care ai și cuvinte de laudă. Eu 
am multe cuvinte de laudă pentru personalitatea Patriarhului Teoctist, atât în ansamblul 
ei cât și pentru amănuntele pe care mi le-a pus la dispoziție spre a construi monumentul 
de martir al unchiului meu. Dar trebuie să-mi dau seama că fericitul întru pomenire ar fi 
vrut să ducă cu sine o taină: Aceea de a fi fost într-o tabără diferită de a Episcopului 
Grigorie care slujea numai dreapta credință, în vreme ce alții deveneau colaboraționiștii 
comunismului. Așa s-a întâmplat cu prelatul de rușine numit „Patriarhul roșu”și cu alții 
care, sub pulpana lui au rămas în ierarhia compromisă, în vreme ce Vlădicii Adevărați ai 
Neamului au făcut Grupul Sinodal de Rezistență împotriva guvernării comuniste și a 
aservirii Bisericii Naționale intereselor Moscovei.  
  
Grup în care ființând și acționând prin funciara sa trăire creștin-românească, Episcopul 
Grigorie Leu a ajuns a plăti cu viața sa cea lumească prin sfârșit martiric. 
  
Cornelui LEU  
Bucureşti 
14 februarie 2012 
  
 
